Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 32/14)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN MUUTTAMISTA KOSKEVAN VAKIOMUUTOKSEN TIEDOKSI ANTAMINEN

”CORBIÈRES-BOUTENAC”

PDO-FR-A0670-AM01

Tiedonannon päivämäärä: 3.11.2020

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue ja välittömässä läheisyydessä sijaitseva alue

Tuote-eritelmän I luvun IV kohtaa ”Maantieteellinen alue ja välittömässä läheisyydessä sijaitseva alue” täydennetään viittauksella viralliseen geokoodiin, jossa esitetään ja vahvistetaan luettelo Ranskan kunnista departementeittain kansallisella tasolla. Tämän toimituksellisen muutoksen ansiosta maantieteellinen alue saadaan täsmennettyä viittaamalla INSEE:n julkaisemaan vuonna 2019 voimassa olleeseen versioon ja maantieteellisen alueen rajaukselle saadaan oikeudellinen suoja.

Yhtenäistä asiakirjaa täydennetään tällä viittauksella maantieteellistä aluetta koskevassa kohdassa sekä välittömässä läheisyydessä sijaitsevaa aluetta koskevassa kohdassa.

2. Rajattu viljelyalue

Tuote-eritelmän I luvun IV kohtaa korjataan niin, että ilmaisu ”Viinit valmistetaan yksinomaan viiniköynnöksistä” korvataan täsmällisemmällä ilmaisulla ”Viinit valmistetaan rypäleistä, jotka tuotetaan viljelylohkoilla”, jotka sijaitsevat asianomaisella viljelyalueella.

Tämä uudelleenmuotoilu ei vaikuta yhtenäiseen asiakirjaan.

3. Viiniköynnöslajikkeet

Viiniköynnöslajikkeita koskevaa tuote-eritelmän I luvun V kohtaa muutetaan pääasiallisia tai toissijaisia rypälelajikkeita koskevien mainintojen poistamiseksi. Nimityksen neljä rypälelajiketta, Carignan N, Grenache N, Mourvèdre N ja Syrah N, pysyvät ennallaan, mutta ne ovat kaikki tasavertaisia pääasiallisina rypälelajikkeina.

Tätä rypälelajikkeiden luetteloa täydennetään säännöillä, jotka koskevat näiden lajikkeiden osuutta kunkin tilan viiniköynnöslajikkeista. Näitä sääntöjä muutetaan, jotta Carignan-lajikkeen osuus saadaan nostettua yli 30 prosenttiin viiniköynnöslajikkeista lajikkeen hallitsevan aseman vahvistamiseksi muihin lajikkeisiin nähden.

Voimassa olevan yhtenäisen asiakirjan kohtaa ”Pääasialliset rypälelajikkeet” muutetaan asianomaisten neljän rypälelajikkeen huomioon ottamiseksi. Luettelo ”toissijaisista rypälelajikkeista” poistetaan.

4. Tuotos

SAN-viinien tuotosta koskevassa tuote-eritelmän I luvun VIII kohdassa perustuotosta alennetaan 45 hehtolitrasta 42 hehtolitraan hehtaaria kohden ja enimmäistuotosta alennetaan 54 hehtolitrasta 50 hehtolitraan hehtaaria kohden, jotta nämä määrät saadaan mukautettua Corbièresin alueella tuotettavien suojatulla alkuperänimityksellä varustettujen viinien tuotostasoon.

Enimmäistuotosta koskeva muutos on sisällytetty yhtenäisen asiakirjan kohtaan ”Enimmäistuotokset”.

5. Viljelykäytännöt

Viiniköynnösten kasvatustapaa koskevassa tuote-eritelmän I luvun VI kohdassa

— viljelylohkon keskimääräistä enimmäistuotosta alennetaan 7 500 kilogrammasta 7 000 kilogrammaan hehtaaria kohden, jotta se on linjassa viinien tuotoksen alenemisen kanssa,

— sallitaan viiniköynnösten kastelu. Tällöin viljelylohkon keskimääräistä enimmäistuotosta alennetaan 5 500 kilogrammaan hehtaaria kohden.

Poistetaan rypäleiden korjuuta, kuljetusta ja kypsyyttä koskevasta tuote-eritelmän I luvun VII kohdasta määräys, jossa tarkennetaan, että Carignan-lajikkeen rypäleet kuljetetaan kokonaisina viiniyttämispaikkaan. Tämä määräys poistetaan tuote-eritelmästä, koska kyse on pikemminkin hyvästä käytännöstä kuin tuotantoedellytyksestä. Poiston perusteena on myös sadon kuljetuksen alalla tapahtunut kehitys.

Näiden tuote-eritelmän muutosten ansiosta tuotantoedellytykset voidaan mukauttaa aiempaa paremmin paikalliseen tilanteeseen.

Nämä muutokset sisällytetään yhtenäisen asiakirjan kohtaan ”Viininvalmistusmenetelmät”.

6. Nuorten viiniköynnösten ottaminen tuotantoon

Viiniköynnösten tuotosta ja tuotantoon ottamista koskevassa tuote-eritelmän I luvun VIII kohdassa suojattuun alkuperänimitykseen oikeutettujen Carignan-lajikkeen viiniköynnösten tuotantoonottamisajankohtaa aikaistetaan siten, että köynnökset voidaan ottaa tuotantoon yhdeksännen vuoden sijasta seitsemäntenä vuonna köynnösten istutusvuoden jälkeen. Näin pyritään vahvistamaan Carignan-lajiketta suojatun alkuperänimityksen viinien ilmiasussa.

Tämä tuote-eritelmän muutos ei vaikuta yhtenäiseen asiakirjaan.

7. Tuotteen analyyttiset ominaisuudet

Korjattavien rypäleiden tilaa koskevassa tuote-eritelmän I luvun VII kohdassa luonnollinen vähimmäisalkoholipitoisuus nostetaan 12 tilavuusprosentista 13 tilavuusprosenttiin ja hyvin kypsyneiksi katsotaan rypäleet, joiden sokeripitoisuus on ainakin 224 grammaa rypäleen puristemehulitraa kohden aiemman 207 gramman sijasta. Näiden tuote-eritelmän muutosten ansiosta tuotantoedellytykset voidaan mukauttaa aiempaa paremmin paikalliseen tilanteeseen.

Nämä muutokset sisällytetään yhtenäiseen asiakirjaan viinien kuvauksessa selostettujen tuotteen analyyttisten ominaisuuksien yhteyteen.

8. Rypälelajikkeiden sekoittaminen

Tuote-eritelmän I luvun IX kohdassa Carignan-lajikkeen sekoittamista koskevissa säännöissä tarkennetaan, että Carignan-lajikkeen osuuden on oltava viinisekoituksissa vähintään 30 prosenttia. Tällä vähimmäisosuudella pystytään vahvistamaan Carignan-lajikkeen asemaa tai merkitystä suojatulla alkuperänimityksellä varustettujen viinien ilmiasussa.

Tämä muutos sisällytetään yhtenäisen asiakirjan kohtaan ”Viininvalmistusmenetelmät”.

Samassa kohdassa tarkennetaan pakkaamista koskevia määräyksiä niiden sisältöä muuttamatta sen täsmentämiseksi, että kaikki viinit pullotetaan.

Tämä muutos sisällytetään yhtenäisen asiakirjan kohtaan ”Viininvalmistusmenetelmät”.

9. Pakkaaminen

Tuote-eritelmän I luvun IX kohdan 3 alakohdassa ”Pakkaamista koskevat määräykset” tarkennetaan, että kaikki viinit pullotetaan. Ilmaisu ”Kaikista pakatuista eristä” korvataan virkkeellä ”Kaikki erät pullotetaan”.

Tämä muutos sisällytetään yhtenäisen asiakirjan kohtaan ”Viininvalmistusmenetelmät”.

10. Viinien liikkeeseenlaskun ajankohta

Tuote-eritelmän viinien jalostusta ja pakkaamista koskevan IX kohdan 5 alakohdasta poistetaan ajankohta, jolloin viinit lasketaan liikkeeseen kauppiaiden ja markkinoille saattajien välille, viinien liikkumisen mahdollistamiseksi kaikkien toimijoiden välillä ja vilpillisen kilpailun riskien poistamiseksi.

Tämä poisto on otettu huomioon yhtenäisen asiakirjan erityisiä viininvalmistusmenetelmiä koskevassa kohdassa.

11. Yhteys maantieteelliseen alueeseen

Yhteyttä maantieteelliseen alueeseen koskevassa tuote-eritelmän I luvun X kohdassa yhteyden kannalta merkityksellisiä inhimillisiä tekijöitä täydennetään sen täsmentämiseksi, millä tavoin viininviljelijöiden toiminta vaikuttaa alueen ja erityisen taitotiedon kehitykseen.

Tämä lisäys on sisällytetty yhtenäiseen asiakirjaan viinin tai viinien aistinvaraista kuvausta koskevaan kohtaan.

Yhteyttä maantieteelliseen alueeseen koskevassa tuote-eritelmän I luvun X kohdassa on saatettu ajan tasalle suojatun alkuperänimityksen viinien tuotantoa kuvaavat numerotiedot.

Nämä tiedot on saatettu ajan tasalle yhtenäisen asiakirjan kohdassa, joka koskee yhteyttä maantieteelliseen alueeseen.

Yhteyttä maantieteelliseen alueeseen koskevassa tuote-eritelmän I luvun X kohdassa syy-yhteyden kuvausta on täydennetty sen täsmentämiseksi, millainen osuus ja merkitys Carignan N -lajikkeella on suojatun alkuperänimityksen viinien ilmiasussa.

Nämä tiedot on saatettu ajan tasalle yhtenäisen asiakirjan kohdassa, joka koskee yhteyttä maantieteelliseen alueeseen.

12. Esillepanoa ja merkitsemistä koskevat säännöt

Tuote-eritelmän I luvun XII kohdassa, joka koskee esillepanoa ja merkitsemistä koskevia sääntöjä, viinien merkinnöissä mainittavissa olevan suuremman maantieteellisen yksikön nimi on ”Corbières” eikä enää ”Languedoc”, joka vastaa tätä suurempaa maantieteellistä aluetta. Suojatun alkuperänimityksen viininviljelyalue kuuluu suoraan viinien maantieteellisen alkuperän tarkasti määrittävän tarkistetun alkuperänimityksen ”Corbières” viininviljelyalueeseen.

Tämä tarkennus sisällytetään yhtenäisen asiakirjan merkintöjä koskevaan kohtaan.

13. Tarkastuksiin liittyvät ilmoitusvelvollisuudet

Tuote-eritelmän II lukuun, joka koskee suojatun alkuperänimityksen viinien tuottajien ilmoitusvelvollisuuksia, on lisätty seuraavat tarkennukset:

— Kasteltavien viljelylohkojen tunnistetiedot on liitettävä ennakkoilmoitukseen suojatun alkuperänimityksen viinien tuotannossa käytettävistä viljelylohkoista.

— Hakemusta koskevan ilmoituksen, joka jokaisen toimijan on esitettävä nimityksen suojelusta ja hallinnoinnista vastaavalle elimelle, viimeistä jättöpäivää muutetaan. Ilmoitus on esitettävä nimityksen suojelusta ja hallinnoinnista vastaavalle elimelle viimeistään 1. helmikuuta sadonkorjuuvuotta seuraavana vuonna ja vähintään kymmenen työpäivää ennen ensimmäistä ilmoitusta liiketoimesta tai ensimmäistä pakkausilmoitusta.

— Ilmoitusta valtuutettujen varastonpitäjien välisestä liiketoimesta täydennetään. Ilmoitus on lähetettävä nimityksen suojelusta ja hallinnoinnista vastaavalle elimelle mutta myös valvontaelimelle sinä päivänä, jona tehdään sopimus toimijoiden välisestä liiketoimesta, tai vähintään viiden työpäivän kuluessa sopimuksen tekemisestä ja vähintään kymmenen työpäivää ennen viinien toimitusta. Siinä on täsmennettävä myyjän täydellisen henkilöllisyyden ja täydellisen osoitteen lisäksi ilmoituksessa tarkoitetun viinin laatu ja määrä, viinin vuosikerta sekä ostajan täydellinen henkilöllisyys ja täydellinen osoite.

— Toimijat, joilla on yli 12 pakkauserää vuodessa, esittävät kuukausittain nimityksen suojelusta ja hallinnoinnista vastaavalle elimelle ja valvontaelimelle kokoavan pakkausilmoituksen.

— Toimijan, joka haluaa pitää viiniä kaupan yleisemmällä nimityksellä, on ilmoitettava siitä vähintään kahdeksan työpäivää ennen tähän ryhtymistä nimityksen suojelusta ja hallinnoinnista vastaavalle elimelle ja yleisemmän nimityksen valvontaelimelle viinin seurannan varmistamiseksi. Ilmoituksessa täsmennetään viinin nimitys, väri, vuosikerta, määrä ja varastointipaikka. Ilmoitukseen liitetään — viininvalmistajien osalta jäljennös alkuperäisellä nimityksellä tehtyä hakemusta koskevasta ilmoituksesta, — muiden kuin viininvalmistajien osalta ote varastokirjanpidosta tai asiakirjajäljennös nimityksen viinien kaupasta pakkaamattomina.

— Toimijan, joka poistaa tarkistetun alkuperänimityksen saaneiden viinien luokituksen, on ilmoitettava siitä nimityksen suojelusta ja hallinnoinnista vastaavalle elimelle ja valtuutetulle valvontaelimelle ”viimeistään seitsemän työpäivää” eikä enää ”vähintään 15 työpäivää” luokituksen poistamisen jälkeen.

— Kunkin toimijan on ilmoitettava lohkokohtainen leikkaustapa nimityksen suojelusta ja hallinnoinnista vastaavalle elimelle tuotantoon käytettävistä viljelylohkoista annettavassa ennakkoilmoituksessa.

— Toimijoiden on pidettävä ajan tasalla kypsymisen seurantarekisteriä, josta ilmenevät rypäleiden sokeripitoisuudet viljely-yksikköä kohden tai alkoholipitoisuudet säiliötä kohden.

Nämä muutokset eivät vaikuta yhtenäiseen asiakirjaan.

14. Tärkeimmät tarkastettavat kohdat

Tuote-eritelmän III luvussa oleva taulukko saatetaan ajan tasalle tuotteiden valvonnan osalta. Kaikkien erien tarkastukset tehdään pakatuille viineille.

YHTENÄINEN ASIAKIRJA

1. Tuotteen nimi

Corbières-Boutenac

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Aistinvaraiset ominaisuudet

Kyseessä olevat viinit ovat kuohumattomia kuivia punaviinejä.

”Corbières-Boutenac” on kypsytetty kuiva punaviini, joka valmistetaan sekoituksista, joissa lajikkeiden Carignan N, Grenache N, Mourvèdre N ja Syrah N yhteenlaskettu osuus on vähintään 70 prosenttia. Carignan N -lajikkeen osuuden on oltava kussakin sekoituksessa vähintään 30 prosenttia. Kyseessä on kypsytettävä viini, jota on kypsytettävä sadonkorjuuvuotta seuraavan vuoden 31. päivään joulukuuta saakka ja tästä ajasta vähintään kaksi kuukautta pullotettuna, jotta viinin tanniininen rakenne pääsee kehittymään.

Nuorten viinien väri on yleensä syvä, ja niissä on violetin vivahteita. Niihin kehittyy mausteiden ja kypsien hedelmien aromeja. Viinien suutuntuma on voimakas ja antelias, niiden maku rakentuu hyvin sekoittuneille ja sopusointuisille tanniineille, joihin yhdistyy mokan, mausteiden ja poltetun sokerin houkuttelevia vivahteita. Viinien maku viipyy suussa pitkään, se on täyteläinen ja lämmin.

Analyyttiset ominaisuudet

Punaviinien luonnollinen alkoholipitoisuus on vähintään 13 tilavuusprosenttia.

Kaupan pidettäväksi valmiissa viinierissä käymiskykyisten sokereiden (glukoosi ja fruktoosi) pitoisuus on

— enintään 3 grammaa litrassa silloin, kun on kyse viineistä, joiden luonnollinen alkoholipitoisuus on enintään 14 tilavuusprosenttia,

— enintään 4 grammaa litrassa silloin, kun on kyse viineistä, joiden luonnollinen alkoholipitoisuus on yli 14 tilavuusprosenttia.

Viineissä, jotka ovat valmiita pidettäviksi kaupan pakkaamattomina tai pakattuina, omenahappopitoisuus on enintään 0,4 grammaa litrassa. Kokonaishappopitoisuus, haihtuvien happojen pitoisuus ja kokonaisrikkidioksidipitoisuus ovat unionin sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%): Todellinen alkoholipitoisuus vähintään (til-%): Vähimmäishappopitoisuus: Haihtuvien happojen pitoisuus enintään (milliekvivalenttia/litra): Kokonaisrikkidioksidipitoisuus enintään (mg/litra):

5. Viininvalmistusmenetelmät

a. Erityiset viininvalmistusmenetelmät

Erityinen viininvalmistusmenetelmä

— Puupalojen käyttö on kielletty.

— Korjatun rypälesadon kaikenlainen lämpökäsittely yli 40 °C:ssa on kielletty.

— Edellä mainittujen määräysten lisäksi näiden viinien valmistusmenetelmien on oltava unionin tasolla ja Ranskan maatalouslaissa (Code rural) asetettujen velvoitteiden mukaisia.

— Jatkuvatoimisten käymisastioiden, jatkuvatoimisten puristimien, keskipakotoimisten perkauslaitteiden (pystyakseliset perkauslaitteet) ja ruuvikäyttöisten kuivaustelineiden käyttäminen on kielletty.

”Viinien sekoituksissa”:

— lajikkeiden Carignan N, Grenache N ja Mourvèdre N yhteenlasketun osuuden on oltava vähintään 70 prosenttia,

— Carignan N -lajikkeen osuuden on oltava sekoituksessa vähintään 30 prosenttia,

— minkään lajikkeen osuus sekoituksesta ei saa olla yli 80 prosenttia.

— Viinejä kypsytetään vähintään sadonkorjuuvuotta seuraavan vuoden 31. päivään joulukuuta saakka ja tästä ajasta vähintään kaksi kuukautta pullotettuna.

— Kypsytyskauden päätyttyä viinit saatetaan kuluttajamarkkinoille aikaisintaan 1. tammikuuta toisena sadonkorjuuvuotta seuraavana vuonna.

— Kaikki erät pullotetaan.

Viljelykäytäntö

Viiniköynnösten istutustiheys on vähintään 4 400 köynnöstä hehtaarilla. Rivien välinen etäisyys saa olla enintään 2,50 metriä.

Kullakin köynnöksellä on enintään 2,25 neliömetriä maa-alaa. Tämä pinta-ala saadaan kertomalla rivien väliset etäisyydet samalla rivillä olevien köynnösten välisellä etäisyydellä. Silloin, kun viiniköynnökset istutetaan neliömalliin tai lomittain ja kun niihin sovelletaan Goblet-kasvatustapaa, kullakin köynnöksellä on enintään 3 neliömetriä maa-alaa.

Goblet-kasvatustavassa köynnökset leikataan matalaleikkauksella siten, että kuhunkin köynnökseen jää enintään kuusi kannusversoa. Kussakin kannusversossa on enintään kaksi silmua.

Royat-kasvatustavassa köynnökset leikataan matalaleikkauksella

— joko niin, että kuhunkin köynnökseen jätetään enintään kuusi kannusversoa ja kuhunkin kannusversoon enintään kaksi silmua,

— tai niin, että kuhunkin köynnökseen jätetään enintään kymmenen kannusversoa ja kuhunkin kannusversoon enintään yksi silmu.

Kastelu voidaan sallia.

Viljelylohkon keskimääräiseksi enimmäistuotokseksi asetetaan 7 000 kilogrammaa hehtaaria kohden. Silloin, kun kastelu on sallittua, kasteltujen viljelylohkojen lohkokohtaiseksi keskimääräiseksi enimmäistuotokseksi asetetaan 5 500 kilogrammaa hehtaaria kohden.

Rypäleitä, joiden sokeripitoisuus on alle 224 grammaa rypäleen puristemehulitraa kohden, ei voida pitää täysin kypsinä.

Carignan N -lajikkeen rypäleet korjataan käsin ja kuljetetaan kokonaisina viiniyttämispaikkaan.

b. Enimmäistuotokset

50 hehtolitraa hehtaaria kohden

6. Rajattu maantieteellinen alue

Viinirypäleet on korjattava ja viiniytettävä ja viinit on valmistettava, kypsytettävä ja pakattava vuoden 2019 virallisen geokoodin mukaan seuraavien Auden departementin kuntien alueella: Boutenac, Fabrezan, Ferrals-les-Corbières, Lézignan-Corbières, Luc-sur-Orbieu, Montséret, Ornaisons, Saint-André-de-Roquelongue, Saint-Laurent-de-la-Cabrerisse ja Thézan-des-Corbières.

7. Pääasiallinen rypälelajike (pääasialliset rypälelajikkeet)

Carignan N

Grenache N

Mourvèdre N – Monastrell

Syrah N – Shiraz

8. Yhteyden/yhteyksien kuvaus

Maantieteellinen alue sijaitsee Auden departementin keskellä Carcassonnen ja Narbonnen välissä 273 metriä korkean Pinada de Boutenac -vuoren ympärillä. Alueen rajana on

— kolme jokea: Orbieu pohjoisessa, Aussou idässä ja Nielle lännessä,

— etelässä Thézan-des-Corbièresin ja Saint-Laurent-de-la-Cabrerissen kalkkikivitasangot.

Tälle etelälounaiselle maantieteelliselle yksikölle on luonteenomaista tasaisesti kumpuileva maasto, jossa on toinen toisensa perässä pieniä kukkuloita, pitkänomaisia harjanteita ja vuorenharjoja, joiden huipulla kasvaa mäntymetsää.

Valtaosalla rinteistä kasvaa aina noin 180 metrin korkeuteen saakka viiniköynnöksiä. Tarkistetun alkuperänimityksen ”Corbières-Boutenac” viinien viljelyalueella on välimerellinen ilmasto. Alue on limittäisten kukkuloiden ansiosta hyvin suojassa merellisiltä vaikutuksilta ja alttiina luoteistuulen vaikutukselle. Maaperä on karua ja kivikkoista mutta riittävän syvää, jotta viiniköynnökset pääsevät juurtumaan hyvin.

Luonnonolot ovat erittäin suotuisat erinomaisen kypsyysasteen saavuttamiselle, ja niiden ansiosta alueella vältytään kesäkaudella vesistressiltä. Kasvi saavuttaa kuitenkin tasapainon asteittain, ja siksi on perusteltua ottaa vankimmat lajikkeet, kuten lajikkeet Mourvèdre N ja Carignan N, tuotantoon myöhäisessä vaiheessa.

Nämä luonnonolot ovat erityisen suotuisat Välimeren alueen perinteisille lajikkeille Grenache N, Mourvèdre N ja Carignan N, ja ne ovat osoittautuneet otollisiksi Syrah N -lajikkeelle, joka otettiin käyttöön Languedoc-Roussillonin alueella 1980-luvun alussa. Tämän viimeksi mainitun lajikkeen rypäleisiin kehittyy hyvin viileässä ilmanalassa hienostuneita ja omaperäisiä aromaattisia vivahteita.

Carignan N on kestävä lajike, joka sietää hyvin tuulta ja kuivuutta. Viininviljelijät istuttavat tätä lajiketta mieluiten Boutenacin alueen karuimpaan maaperään, joka on lajikkeelle suotuisin luonnonympäristö. Nuorissa viineissä on kovia ja voimakkaita tanniineja, jotka kehittyvät asianmukaisen kypsytysjakson aikana.

Grenache N -lajike viihtyy kivikkoisessa maaperässä. Se on sopeutunut tuulisiin ja hyvin lämpimiin oloihin ja tuo viinisekoituksiin hedelmäisyyttä, nostaa niiden alkoholipitoisuutta ja antaa viineille runsautta.

Mourvèdre N -lajike soveltuu käytettäväksi silloin, kun maaperä on hyvin lämmin ja maaperän vesitaloudelliset olosuhteet ovat hyvät. Kun lajike on saanut sopeutua kasvuympäristöönsä rauhassa, mikä tarkoittaa, että sen satoa otetaan mukaan sekoituksiin vasta kuudentena vuonna istutuksen jälkeen, se antaa viineihin hienovaraisia vivahteita ja hivenen arvossa pidettyä tanniinisuutta.

Maaperä, ilmasto ja inhimillinen taitotieto rypälelajikkeiden istutuksessa, viljelymenetelmä (Välimeren alueen rypälelajikkeiden matalaleikkaus), viljelykäytännöt (käsin suoritettava sadonkorjuu) ja kypsytys (vähintään yksi vuosi, josta kaksi kuukautta pullotettuna viinien jalostamiseksi) ovat yhdessä synnyttäneet omaperäisen tuotteen, jolle on myönnetty Corbières-viinien joukossa tarkistettu alkuperänimitys vuonna 2005.

Sisällyttämällä tuotantoedellytyksiin ajanjakson, jonka aikana viiniä kypsytetään pullotettuna rajatulla maantieteellisellä alueella ja sen välittömässä läheisyydessä sijaitsevalla rajoitetulla alueella, tuottajat pyrkivät suojaamaan aiempaa paremmin tuotteen laatua ja erityisyyttä ja siten tarkistetun alkuperänimityksen mainetta.

Vaikka tarkistettu alkuperänimitys on saatu vasta hiljattain, sen perustana on kuitenkin pitkä viininviljelyperinne. Tämä viininviljelyalue on ollut olemassa jo roomalaisten aikana, mikä käy ilmi vanhimmasta viittauksesta Corbièresin alueella olevaan Villa major -nimiseen viinitarhaan (sittemmin Villemajou), joka sijaitsee Boutenacin kunnassa maantieteellisen alueen sydämessä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä sekä viinien valmistusta, kypsytystä ja pakkaamista koskevan poikkeuksen mukaisesti seuraavien vuoden 2019 virallisen geokoodin mukaisten Auden departementin kuntien alueesta: Bizanet ja Narbonne.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

a) Tarkistetun alkuperänimityksen saaneiden viinien merkinnöissä voidaan täsmentää pienemmän maantieteellisen yksikön nimi seuraavin edellytyksin: — kyseessä on kiinteistörekisteriin kirjattu paikka, — paikka on mainittu satoilmoituksessa. Kiinteistörekisteriin kirjatun paikan nimi kirjoitetaan kirjaimin, jotka saavat olla kooltaan, sekä korkeudeltaan että leveydeltään, enintään puolet tarkistetun alkuperänimityksen kirjainkoosta.

b) Tarkistetun alkuperänimityksen saaneiden viinien merkinnöissä voidaan täsmentää suuremman maantieteellisen yksikön nimi ”Corbières”.

Tämä suurempi maantieteellinen yksikkö on kirjoitettava kirjaimin, jotka saavat olla kooltaan, sekä korkeudeltaan että leveydeltään, enintään puolet tarkistetun alkuperänimityksen kirjainkoosta.

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinejä kypsytetään vähintään sadonkorjuuvuotta seuraavan vuoden 31. päivään joulukuuta saakka ja tästä ajasta vähintään kaksi kuukautta pullotettuna.

Sisällyttämällä tuotantoedellytyksiin ajanjakson, jonka aikana viiniä kypsytetään pullotettuna rajatulla maantieteellisellä alueella ja sen välittömässä läheisyydessä sijaitsevalla rajoitetulla alueella, tuottajat pyrkivät suojaamaan aiempaa paremmin tuotteen laatua ja erityisyyttä ja siten tarkistetun alkuperänimityksen mainetta.

Linkki eritelmään

https://info.agriculture.gouv.fr/gedei/site/bo-agri/document_administratif-eb40cd8d-b50b-496a-9338-b05361e352b3

(1) EUVL L 9, 11.1.2019, s. 2.